CELEX: C2007/283/38
Language: el
Date: 2007-11-24 00:00:00
Title: Υπόθεση C-438/07: Προσφυγή της 19ης Σεπτεμβρίου 2007 — Επιτροπή των Ευρωπαϊκών Κοινοτήτων κατά Βασιλείου της Σουηδίας

24.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 283/21
            
         Προσφυγή της 19ης Σεπτεμβρίου 2007 — Επιτροπή των Ευρωπαϊκών Κοινοτήτων κατά Βασιλείου της Σουηδίας
   (Υπόθεση C-438/07)
   (2007/C 283/38)
   Γλώσσα διαδικασίας: η σουηδική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: L. Parpala, M. Πατακιά και S. Pardo Quintillán)
   
      Καθού: Βασίλειο της Σουηδίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το καθού παρέβη το άρθρο 5, παράγραφοι 2, 3 και 5 της οδηγίας 91/271/ΕΟΚ του Συμβουλίου, της 21ης Μαΐου 1991, για την επεξεργασία των αστικών λυμάτων (1), όπως τροποποιήθηκε με την οδηγία 98/15/ΕΚ της Επιτροπής, της 27ης Φεβρουαρίου 1998 (2). Η παράβαση συνίσταται στο ότι το καθού παρέλειψε να λάβει μέτρα, το αργότερο μέχρι τις 31 Δεκεμβρίου 1998, ώστε το σύνολο των απορρίψεων από σταθμούς επεξεργασίας αστικών λυμάτων από οικισμούς με ισοδύναμο πληθυσμού (ι.π.) άνω των 10 000 που διοχετεύονται άμεσα σε ευαίσθητες ζώνες ή στις λεκάνες υδροσυλλογής τους να πληρούν τις επιταγές του παραρτήματος 1 της οδηγίας 91/271/ΕΟΚ του Συμβουλίου και
            
         
               —
            
            
               να καταδικάσει το Βασίλειο της Σουηδίας στα δικαστικά έξοδα.
            
         Ισχυρισμοί και κύρια επιχειρήματα
   Το 1994 η Σουηδία χαρακτήρισε όλα τα ύδατά της ως ευαίσθητες ζώνες. Το 1998 και το 2000 η Σουηδία επιβεβαίωσε τον χαρακτηρισμό αυτόν στην Επιτροπή των Ευρωπαϊκών Κοινοτήτων (στο εξής: Επιτροπή) και δήλωσε ότι ο ευτροφισμός χρησιμοποιήθηκε ως κριτήριο και ότι τα οικεία ύδατα προσδιορίζουν ποιος τύπος τριτοβάθμιας επεξεργασίας απαιτείται.
   Οι σουηδικές αρχές θεωρούν ότι η επεξεργασία του αζώτου δεν απαιτείται για τις απορρίψεις στη Βαλτική Θάλασσα από οικισμούς με ι.π. άνω των 10 000 που βρίσκονται βόρεια του δήμου Norrtälje. Ως εκ τούτου, η επεξεργασία του αζώτου πραγματοποιείται μόνο σε παράκτιες περιοχές μεταξύ του δήμου Norrtälje και των νορβηγικών συνόρων. Έχουν επίσης την άποψη ότι οι εκπομπές αζώτου από οικισμούς με ι.π. άνω των 10 000 που βρίσκονται στην κεντρική Νότια Σουηδία δεν συντελούν στον ευτροφισμό των παρακτίων υδάτων, δεδομένου ότι γίνεται επαρκής φυσική κατακράτηση του αζώτου κατά τη διέλευση από τη λεκάνη υδροσυλλογής, στη διαδρομή από την πηγή της ρυπάνσεως μέχρι τη θάλασσα.
   Η Επιτροπή φρονεί ότι υπάρχουν επιστημονικές αποδείξεις ότι ο φωσφόρος και το άζωτο αποτελούν τις βασικές αιτίες του ευτροφισμού της Βαλτικής Θάλασσας. Οι απορρίψεις φωσφόρου και αζώτου στα παράκτια ύδατα εξαπλώνονται σε άλλες περιοχές της Βαλτικής Θάλασσας και οι απορρίψεις στα εσωτερικά ύδατα που βρίσκονται στη λεκάνη υδροσυλλογής της Βαλτικής Θάλασσας συντελούν στον ευτροφισμό της.
   Επομένως, πρέπει να πραγματοποιείται γενικώς, στους οικείους σταθμούς επεξεργασίας, επεξεργασία του αζώτου για τα αστικά λύματα από οικισμούς με ι.π. άνω των 10 000 τα οποία διοχετεύονται άμεσα σε ευαίσθητες ζώνες ή στις λεκάνες υδροσυλλογής τους.
   Η παράλειψη λήψεως των μέτρων αυτών συνιστά παράβαση της οδηγίας 91/271/ΕΟΚ, όπως τροποποιήθηκε με την οδηγία 98/15/ΕΚ, ιδίως δε του άρθρου 5, παράγραφοι 2, 3 και 5 της οδηγίας 91/271.
   
      (1)  ΕΕ L 135, σ. 40.
   
      (2)  ΕΕ L 67, της 7.3.1998, σ. 29.